Document ID: 32007D0549

32007D0549
L 202/35
SLUŽBENI LIST EUROPSKE UNIJE
ODLUKA VIJEĆA
od 16. srpnja 2007.
o izmjeni Unutarnjeg sporazuma od 17. srpnja 2006. između predstavnika vlada država članica, koji su se sastali unutar Vijeća, o financiranju pomoći Zajednice na temelju višegodišnjeg financijskog okvira za razdoblje od 2008. do 2013. u skladu sa Sporazumom o partnerstvu između AKP-a i EZ-a i o dodjeljivanju financijske pomoći za prekomorske države i teritorije na koje se primjenjuje četvrti dio Ugovora o EZ-u
(2007/549/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Sporazum o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane, potpisan u Cotonouu 23. lipnja 2000. (1), kako je revidiran u Luxembourgu 25. lipnja 2005. (2),
uzimajući u obzir Unutarnji sporazum predstavnika vlada država članica, koji su se sastali unutar Vijeća, o financiranju pomoći Zajednice na temelju višegodišnjeg financijskog okvira za razdoblje od 2008. do 2013. u skladu sa Sporazumom o partnerstvu između AKP-a i EZ-a i o dodjeljivanju financijske pomoći za prekomorske države i teritorije na koje se primjenjuje četvrti dio Ugovora o EZ-u (dalje u tekstu „Unutarnji sporazum”) (3), a posebno njegov članak 1. stavak 7. i članak 8. stavak 4.,
uzimajući u obzir Akt o pristupanju iz 2005. (4), a posebno njegov članak 6. stavak 11.,
uzimajući u obzir prijedlog Komisije,
budući da:
(1)
U skladu s člankom 6. stavkom 11. Akta o pristupanju iz 2005., Bugarska i Rumunjska su datumom pristupanja automatski pristupile Unutarnjem sporazumu.
(2)
U skladu s člankom 1. stavkom 7. Unutarnjeg sporazuma, raspodjela doprinosa iz stavka 2. točke (a) tog članka, koji doprinosi su trenutačno procjena iznosa u slučaju Bugarske i Rumunjske, izmijenit će se i dopuniti Odlukom Vijeća ako neka nova država pristupi EU-u.
(3)
U skladu s člankom 8. stavkom 4. Unutarnjeg sporazuma, ponderiranja utvrđena u stavku 2. tog članka, koja ponderiranja su trenutačno samo procjena glasova u slučaju Bugarske i Rumunjske, izmijenit će se i dopuniti Odlukom Vijeća ako neka nova država pristupi EU-u.
(4)
Potrebno je potvrditi doprinose i ponderiranja,
ODLUČILO JE:
Članak 1.
Ovim se potvrđuje ključ za određivanje doprinosa i doprinos Bugarske i Rumunjske desetom Europskom razvojnom fondu kako su utvrđeni u članku 1. stavku 2. točki (a) Unutarnjeg sporazuma, kao i njihovi glasovi u Odboru desetog Europskog razvojnog fonda kako su utvrđeni u članku 8. stavku 2. Unutarnjeg sporazuma.
Članak 2.
Unutarnji sporazum mijenja se kako slijedi:
1.
U tablici iz članka 1. stavka 2. točke (a) brišu se okrugle zagrade i zvjezdica iza riječi „Bugarska” i „Rumunjska” te bilješka „(*) Procijenjen iznos”.
2.
U tablici iz članka 8. stavka 2. briše se sljedeće:
(a)
okrugle zagrade i zvjezdica iza riječi „Bugarska” i „Rumunjska” te uglate zagrade u drugom stupcu tih istih redova;
(b)
bilješka „(*) Procijenjen iznos”;
(c)
red „Ukupno EU-25”, „999”;
(d)
okrugle zagrade i zvjezdica, kao i uglate zagrade u redu „Ukupno EU-27 (*)”„[1 004]”.
3.
Članak 8. stavak 3. zamjenjuje se sljedećim:
„Odbor EDF-a odlučuje kvalificiranom većinom od 724 glasa od 1 004, što predstavlja pozitivan glas najmanje 14 država članica. Manjina koja može spriječiti donošenje odluka sastoji se od 281 glasa.”
Članak 3.
Ova Odluka stupa na snagu dan nakon donošenja.
Sastavljeno u Bruxellesu 16. srpnja 2007.

Labels: 10
15
19
5